ཉིས་བརྒྱ་དང་བཞི་བཞུགས་སོ། །  ། ། ༄༅།  ། རྒྱལ་བུ་མང་ག་ལ་ལ་གཏམ་དུ་བྱ་བ་(《¡¶ཞ》¡+བཀྲ་ཤིས་ཕྲེང་བ་)བཞུགས་སོ།  ། ༄༅།  ། རྒྱལ་བུ་མཾ་ག་ག་ལ་ལ་གཏམ་དུ་བྱ་བ།  བཀྲ་ཤིས་ཀྱི་ཕྲེང་བ་ཞེས་བྱ་བ།  སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་ཕྱག་འཚལ་ལོ།  །  བཀྲ་ཤིས་ཡིད་འོང་དཔལ་གྱི་སྐུ་མངའ་ཞིང་།  ། བཀྲ་ཤིས་འགག་མེད་ཀུན་ཏུ་འཇུག་པའི་གསུང་།  ། བཀྲ་ཤིས་མཁྱེན་བརྩེས་རོལ་པའི་ཐུགས་མངའ་བ།  ། བཀྲ་ཤིས་ཕུན་ཚོགས་སངས་རྒྱས་དཔལ་ལ་འདུད།  ། རྒྱལ་སྲས་གཞོན་ནུ་བཀྲ་ཤིས་མཚན་ལྡན་པས།  ། ཉེ་བར་སྐུལ་ནས་རྒྱལ་བའི་གསུང་རབ་དང་།  ། ལུང་དང་རིགས་པ་ཡིས་ཀྱང་རྣམ་དཔྱད་ནས།  ། བཀྲ་ཤིས་རྣམ་པར་སྤེལ་ནས་དབུལ་བར་བགྱི༑ ༑ འདི་ལྟར་ཁྱོད་ཀྱིས་བརྙེས་པའི་མཐོ་རིས་ཀྱི།  ། དཔལ་ཡོན་ཕུན་སུམ་ཚོགས་པ་གང་ལགས་པ།  ། ཉིད་ཀྱིས་རང་དབང་བསྣམས་ནས་བྱོན་མིན་ཏེ།  ། སྐུ་ཡང་གཞན་གྱིས་བསྐྱེད་ནས་བསྐྲུན་ཕྱིར་རོ།  ། གནམ་དང་ལྷ་དང་ཕྱྭ་ཞེས་གྲགས་པ་ཡི།  ། བྱེད་པོས་བགྱིས་པ་མིན་ཏེ་རྟག་པ་དང་།  ། བྱེད་པོར་འགལ་ཞིང་འཇིག་རྟེན་དོན་ཕལ་ཆེར།  ། རྩོལ་བའི་རྗེས་སུ་འབྲང་བར་མཐོང་ཕྱིར་རོ།  ། དེ་སླད་འཇིག་རྟེན་བདེ་སྡུག་ཕལ་ཆེ་བ།  ། ལས་ལས་བྱུང་ཞེས་ཐུབ་པས་གང་གསུངས་ ཏེ༑ ༑ རིགས་པ་ཡིས་ཀྱང་གྲུབ་པ་དེ་བས་ན།  ། གང་གིས་བདེ་བགྱིས་དགེ་བའི་ལས་རྣམས་ལ།  ། གུས་པར་མཛོད་ཅིག་ལྷན་ཅིག་བྱེད་པའི་རྐྱེན།  ། ཡབ་ཡུམ་བརྒྱུད་པར་བཅས་དང་དེ་བཞིན་དུ།  ། གང་གིས་ཅུང་ཟད་ཕན་བགྱིས་དེ་དག་ལའང་༑ ༑ འཕྲལ་དུ་དྲིན་ལ་ལན་དུ་བླན་པར་བགྱི།  ། དེ་ཡིས་སྔོན་གྱི་དགེ་བ་ཉེར་འཕེལ་ཞིང་།  ། ཉིད་ཀྱི་རྗེས་སུ་གཞན་ཡང་རྗེས་འབྲངས་པས།  ། བདག་གཞན་ཀུན་གྱི་དགེ་འཕེལ་དེ་ལས་ནི།  ། ཕྱོགས་མཐར་གཏུགས་པའི་བཀྲ་ཤིས་འབྱུང་ལགས་གྲང་།  ། རིགས་དང་གཟུགས་དང་ཤེས་རབ་ལོངས་སྤྱོད་དང་།  ། དབང་ཕྱུག་ནད་མེད་པ་དང་ཚེ་རིང་བ།  ། མཐོ་རིས་ཡོན་ཏན་བདུན་དུ་ཐུབ་པ་ཡིས།  །  རབ་ཏུ་བཀའ་སྩལ་དེ་དག་བསྐྱང་བར་བགྱི།  ། རིགས་ཀྱི་ཕུལ་དུ་ཁྱོད་ནི་ཉེར་འཁྲུངས་མོད།  ། འོན་ཀྱང་མཛད་སྤྱཽད་དགེ་བས་དགེ་བགྱི་སྟེ།  ། སྤྱོད་པ་མེད་ན་རིགས་དོན་ཉམས་སོ་ཞེས།  ། གཙུག་ལག་དག་ལས་ལེགས་པར་འབྱུང་ཕྱིར་རོ།  །  འཇིག་རྟེན་པ་ཡི་དགེ་སྤྱོད་དེ་ཡང་ནི།  ། ཆང་མི་འཐུང་དང་འཚོ་བ་དག་པ་དང་།  །  རྣམ་མི་འཚེ་དང་མཆོད་འོས་མཆོད་པ་དང་།  ། ཉམ་ཐག་སྦྱིན་པས་རྗེས་སུ་སྐྱང་བའོ་ཞེས།  ། འཕགས་པ་ཀླུ་སྒྲུབ་ཞལ་སྔ་ནས་གསུངས་ཤིང་།  ། གཞན་ཡང་ཁྲེལ་ཡོད་ངོ་ཚས་ལེགས་བསྡམས་ནས།  ། ཀུན་གྱིས་སྨད་པའི་ལས་ལས་ལྡོག་པ་ དང་༑ ༑ བསྔགས་པའི་ལས་རྣམས་དག་ལ་རབ་བརྩོན་ཞིང་།  ། གཞན་དག་གིས་ནི་སྔོན་ཆད་མ་བགྱིས་པ།  ། གང་ཞིག་མཐོང་བའི་བ་སྤུ་ལྡང་འགྱུར་ཞིང་།  ། ཀུན་ལ་མི་གནོད་ཀུན་ཏུ་ཕན་འགྱུར་བ།  ། གཙུག་ལག་མཆོད་རྟེན་ཀུན་དགའ་ར་བ་ དང་༑ ༑ ཕོངས་པ་རྣམས་ཀྱི་བསྟི་གནས་ལེགས་བགྱིས་པས།  ། གྲགས་པའི་བ་དན་ཕྱོགས་བཅུར་གཡོ་བགྱིད་པ།  ། དེ་འདྲ་ཁོ་ན་ལགས་པ་དེ་སླད་དུ།  ། དེ་འདྲས་ཉིད་ཀྱི་ཆོ་འབྲང་གསལ་བར་མཛོད།  ། རང་གིས་ཉེར་སྤྱད་བྱ་ཕྱིར་ཁང་བཟངས་དང་༑ ༑ ཉེ་བའི་ཁང་བཟངས་ཁྲུས་ཀྱི་ཁང་པ་དང་།  ། རྟ་བབས་སྐྱེད་མོས་ཚལ་དང་བཀོད་མ་སོགས།  ། ཤིན་ཏུ་རྒྱ་ཆེན་རྨད་དུ་བྱུང་བ་གང་།  ། མང་པོའི་ཚོགས་ཀྱིས་འབད་ནས་སྒྲུབ་བགྱིད་པས།  ། གནས་སྐབས་དགའ་དང་ངོ་མཚར་སྐྱེད་ལགས་ཀྱང་།  ། རང་གིས་རང་གི་བསྙེན་བཀུར་ལྷག་བགྱིས་པ།  ། སྔོན་བསགས་པ་ཡི་དགེ་བ་བས་བགྱིད་ཅིང་།  ། སླར་ཞིང་སྲེད་པ་འཕེལ་འགྱུར་དེ་སླད་དུ།  ། དེ་འདྲའི་ཚུལ་ལ་ཤིན་ཏུ་བག་ཡོད་མཛོད།  ། ཅི་བདེར་གྲུབ་ལ་ཁ་ན་མ་ཐོ་མེད།  །  གཞན་གྱིས་བསྟབས་པ་ཚུལ་བཞིན་སྤྱད་པར་བགྱི།  ། མཐོ་རིས་འབྱོར་པ་རྣམས་ཀྱི་གཞི་དང་ནི།  ། གྲུ་ལྟར་སྲིད་པའི་རྒྱ་མཚོའི་ཕ་རོལ་དུ།  ། ཕྱིན་པར་བགྱིད་པའི་རྟེན་ཡང་གཟུགས་ལགས་པས།  ། དབང་པོ་གསལ་དང་ལུས་སྟོབས་རྒྱས་ཕྱིར་དང་༑ ༑ བདེ་ལ་ཡུན་རིང་རེག་པར་གནས་བགྱིའི་ཕྱིར།  ། ཡུལ་དུས་གནས་སྐབས་དག་དང་རྗེས་འབྲེལ་བའི།  ། གསོལ་ཟས་སྨན་སོགས་འཚོ་བའི་ཡོ་བྱད་ཀྱིས།  །  ཆབ་ཀྱི་པདྨ་བཞིན་དུ་བསྐྱང་བར་མཛོད།  ཁྲུས་ཀྱིས་དྲི་མ་སྦྱངས་ནས་མདངས་ཕྱུང་ཞིང་།  ། ཧ་ཅང་སྒེག་མིན་གོས་གསར་གྱིས་ཀླུབས་ཀྱིས།  ། དྲི་བཟང་མེ་ཏོག་སར་པས་མཛེས་བྱས་ལ།  ། ལྷ་ཡི་དཔལ་ཡང་འཇུག་ཅེས་ལུགས་ལས་འབྱུང་།  །  ཤེས་རབ་བདག་གཞན་གསལ་བགྱིད་སྒྲོན་མ་སྟེ།  ། རྒོལ་བའི་སྤོབས་པ་འཇོམས་ བྱེད་དཔའ་བོ་ལགས།  ། སྙན་པའི་གྲགས་པ་ཀུན་ཏུ་གཡོ་བགྱིད་པ།  ། དེ་སླད་ཁྱོད་ཀྱིས་ཤེས་རབ་སྤེལ་བར་མཛོད།  ། སྐྱེས་ཐོབ་ཤེས་རབ་སྔོན་གྱི་ལས་རྗེས་ འབྲང་༑ ༑ སྦྱངས་ཐོབ་ཤེས་རབ་རང་གི་རྩོལ་བ་ལ།  ། རག་ལས་ཕྱིར་ན་ཤིན་ཏུ་བརྩོན་པ་ཡིས།  ། མཁྱེན་རབ་གསལ་བ་གསལ་བར་མཛད་དུ་གསོལ།  ། ཚད་མཐར་ཐུག་པ་ལུས་ཀྱི་ཡོན་ཏན་ཡང་།  ། སྒྱུ་རྩལ་མཁན་བཞིན་སྦྱངས་པས་གཞན་དག་ལས།  ཁྱད་དུ་འཕགས་པའི་ཡོན་ཏན་གཞན་དག་གིས།  ། བསྔགས་པར་བགྱིད་པ་མངོན་དུ་གཟིགས་ལགས་ན།  ། ཤེས་རབ་གཟུགས་ཅན་མ་ལགས་དེ་སླད་དུ།  ། ཚད་མ་མཆིས་ཕྱིར་དེ་ཡི་ཡོན་ཏན་ཡང་།  ། གཞལ་དུ་མ་མཆིས་ཕྱིར་ན་ཐུབ་པ་བཞིན།  ། གཞལ་མེད་ཡོན་ཏན་དཔལ་གྱིས་འབྱོར་པར་མཛོད།  ། དེ་ཡང་རང་ལ་དགོས་པའི་བསྟན་བཅོས་འགའ།  ། ཉི་མ་རེ་རེ་ཚིག་རེ་གཟུང་བྱས་ན།  །  གྲོག་མཁར་དང་ནི་སྦྲང་རྩི་ཇི་བཞིན་དུ།  ། རིང་པོར་མི་ཐོགས་མཁས་པར་འགྱུར་རོ་ཞེས།  ། བདག་ཉིད་ཆེན་པོའི་གསུང་ལས་འབྱུང་བས་ན།  ། དེ་འདྲའི་ཚུལ་གྱིས་འཛིན་དང་གསན་པ་དང་།  ། རྣམ་པར་དཔྱོད་པ་ཞིབ་མོས་ལེགས་དཔྱད་པས།  །  མཁྱེན་རབ་ཡར་ངོའི་ཟླ་བཞིན་འཕེལ་བར་མཛོད།  ། གང་ཡོད་ན་ནི་བདག་གཞན་ཕུན་ཚོགས་ཤིང་།  ། གནས་སྐབས་དགའ་དང་བདེ་བ་འཕེལ་བྱེད་ལ།  །  ཐབས་ཀྱིས་ཟིན་ན་སྲིད་ཞིའི་དཔལ་སྐྱེད་པའི།  ། ལོངས་སྤྱོད་ཆུད་མི་གསན་ཞིང་སྤེལ་བར་བྱ།  ། གང་ཞིག་བུང་བས་སྦྲང་རྩི་ཇི་བཞིན་དུ།  ། རང་གིས་འབད་པ་ཆེན་པོ་ཉེར་བསགས་ནས།  ། སྤྱད་དུ་མེད་པར་གཞན་གྱིས་འཕྲོག་བགྱིད་པ།  ། ཕོངས་པས་ཕོངས་པ་བསྒྲུབ་པའི་ལོངས་སྤྱོད་ལགས།  ། གཅན་གཟན་ཁྲོ་བོས་རི་དྭགས་རྣམས་ལ་ལྟ།  ། བརྩེ་བ་མེད་པར་གཞན་ལ་ཉེར་ཕྲོགས་ནས།  ། སྤྱོད་དང་སྦྱིན་པར་བགྱིད་པ་དུག་བཅས་ཀྱི།  ཁ་ཟས་བཞིན་དུ་སྡུག་བསྔལ་སྐྱེད་པར་བགྱིད།  ། རྩོལ་བ་མེད་པར་གཞན་གྱིས་ཉེར་བསྟབས་པས།  ། མཛོད་དང་ས་ཡི་ཐ་གྲུ་རྒྱས་གྱུར་ཀྱང་༑ ༑ ཅུང་ཟད་སྤྱོད་དང་སྦྱིན་པར་མི་བགྱིད་པའི།  ། འབྱོར་པ་དེ་ནི་རྒྱ་མཚོའི་རིན་ཆེན་མཚུངས།  ། ཐོག་མར་ཅི་ལྟའི་ཚུལ་གྱིས་རྙེད་ཀྱང་རུང་།  ། བར་དུ་རང་གིས་ཅི་བདེར་སྤྱོད་བགྱིད་ཅིང་།  ། གཞན་དག་ལ་ཡང་ཚུལ་བཞིན་ཡོངས་གཏོང་བ༑ ༑ འབྱོར་པ་དེ་ནི་ལྷ་ཡི་དཔལ་དང་འདྲ།  ། གང་ཞིག་དང་པོ་ལྷུན་གྱིས་གྲུབ་གྱུར་ནས།  ། རང་གི་ཆ་ཙམ་ལས་ནི་མི་སྤྱོད་པར།  ། མཆོད་འོས་མཆོད་དང་དམན་པ་ལེགས་སྐྱོང་བའི།  ། ལོངས་སྤྱོད་དེ་ནི་མི་ཟད་གཏེར་ཆེན་ལགས།  ། དེ་སླད་སྲིད་འབངས་ཞི་ལ་བཀའ་དྲིན་གྱི།  ། ས་བོན་ཡུལ་དང་འཚམ་པར་ལེགས་སྩལ་ནས༑ ༑ ཚུལ་བཞིན་འཆོས་པའི་སོ་ནམ་རབ་བགྱིས་ཏེ།  ཁྲིམས་སུ་བཅའ་བ་དམ་པོས་བསྲུངས་བགྱིས་ནས།  ། དེ་ལས་དེ་ཡི་དཔལ་འབྱོར་གང་བསྐྲུན་ལས།  །  བཞོན་ལས་འོ་མ་དང་ནི་སཱ་ལ་ཡི།  ། ཤིང་ལས་སྤོས་བཞིན་དུས་སུ་རན་པ་དང་།  །  འཚེ་མེད་སྡུད་དང་འཚམ་པའི་ཤོ་གམ་གྱིས།  ། བང་མཛོད་དམ་པ་རྣམ་པར་རྒྱས་བགྱིས་ཏེ།  ། རང་གིས་ཚུལ་བཞིན་དགྱེས་རྒུར་སྤྱོད་པ་དང་།  ། གཞན་ལ་མཆོད་ཅིང་ལྷུག་པར་ལེགས་གནང་བས།  ། འདི་དང་ཕྱི་མའི་དགའ་བདེ་འཕེལ་བར་མཛོད༑ ༑ ཚོང་དང་སྐྱེད་དང་བླ་ལ་སོགས་པ་ཡིས།  ། འབྱོར་པ་སྤེལ་བགྱིད་ཕལ་པའི་ཚུལ་ལགས་པས།  ། དེ་འདྲས་འཚོ་བ་དེ་དག་བག་རྐྱང་ནས།  ། འཚེ་བ་མེད་པར་འཚོ་བར་མཛད་དུ་གསོལ།  ། ལན་ཚྭ་ལ་སོགས་སེམས་ཅན་སྤྱི་མཐུན་གྱི།  །  ལས་ལས་གྲུབ་པའི་ཡོ་བྱད་གང་ལགས་པ།  ། དེ་ཀུན་སྐྱེ་རྒུ་སོ་སོའི་རྩོལ་བ་ ཡིས༑ ༑ བཙལ་ནས་སྤྱོད་པར་སྩལ་ན་ཇི་ལྟར་དགོངས།  ། ཆང་དང་ཆུ་དང་སྙུག་མ་ལ་སོགས་པ།  ། རང་གི་རྩོལ་བས་བསྒྲུབས་ཏེ་བཙོངས་ནས་སུ།  ། འཚོ་བགྱིད་དེ་དག་ཞོ་ཤས་འཚོ་བ་ཞེས།  ། ལུང་ལས་བཤད་བཞིན་གནང་བར་རིགས་ལགས་གྲང་༑ ༑ གོས་དང་རྒྱན་སོགས་ཉེ་བར་སྤྱོད་པའི་ཟོང་།  ། སྔོན་ཆད་མེད་པ་འགའ་ཞིག་ལྷ་དེ་ཡི།  ། སྐུ་རིང་ལ་ནི་བྱུང་ཞེས་སྐྱེ་བོ་ཡིས།  ། ཀུན་ཏུ་བསྔགས་འགྱུར་སྤེལ་ན་འཐད་པར་འཚལ།  ། དགེ་སྦྱོང་བྲམ་ཟེ་སོགས་ཀྱི་སྨོན་ལམ་དང་།  ། ཤེས་ཉན་ལྡན་པས་རིག་པས་ཁྱོད་བཀུར་ཞིང་།  ། འགྲོ་མང་དགའ་བགྱིད་དེ་དག་བཅའ་སོགས་ཀྱིས།  ། འཚེ་བ་མེད་ན་འཇིག་རྟེན་དགེར་འགྱུར་ལགས།  ། པདྨོ་ཡོངས་སུ་རྒྱས་པས་ཁེབས་པའི་མཚོར།  ། བསྐྲད་ཀྱང་ངང་པའི་ཚོགས་འདུ་ཇི་བཞིན་དུ།  །  ཉིད་ཀྱི་ཡུལ་འཁོར་འཚེ་མེད་འབྱོར་ལྡན་པར།  ། སྐྱེ་རྒུ་ངང་གིས་འདུ་བར་མཛད་དུ་གསོལ།  ། དབང་ཕྱུག་ཕུན་སུམ་ཚོགས་ལ་གཞན་དག་གིས།  ། བར་དུ་གཅོད་པར་མི་ནུས་དེ་ཡིས་ནི།  ། འགྲོ་མང་བསྐྱབ་པར་ནུས་པ་དེ་སླད་དུ།  ། དབང་ཕྱུག་རྣམ་པར་སྤེལ་བགྱི་དེ་ཡང་ནི།  ། འགུམས་དང་གཞུ་(《¡¶ཞ》¡འཁྲུ་)དང་དེ་བཞིན་གཤེ་བ་དང་།  ། དབྲོག་པ་ལ་སོགས་བསྡིགས་ནས་བཙན་བཅིངས་དང་།  ། ལྡན་པར་སྟོན་ཏཻ་གདུག་པའི་སྦྲུལ་མཚུངས་པའི།  ཁ་ན་མ་ཐོ་བཅས་པ་སྤང་བར་བགྱི།  །  གང་ཞིག་རང་གིས་དྲང་པོའི་ཚུལ་སྤྱད་ཅིང་།  ། དྲང་ཞིང་རིགས་པའི་ཚུལ་གྱིས་གཞནབཅོས་པས།  ། མི་རིགས་སྤྱོད་པ་ངང་གིས་འཇིག་འགྱུར་ཞིང་།  ། རིགས་ལམ་འཇུག་བགྱིད་དབང་ཕྱུག་དམ་པ་ལགས།  ། ནད་མེད་པ་ནི་བདེ་བའི་མཆོག་ལགས་པས།  ། ཉིད་ཀྱང་བསྙུན་མི་མངའ་བར་བགྱིད་སླད་དུ།  ། ནད་འཕེལ་བ་དང་ལུས་ཟུངས་རྒུད་བགྱིད་པའི།  ། ཟས་དང་བཏུང་བ་གནས་དང་ཀུན་སྤྱོད་སོགས༑ ༑ ཆ་ཤས་ཀྱིས་ནི་རབ་ཏུ་སྤང་བགྱི་ཞིང་།  ། ནད་མི་སྐྱེད་པའམ་ཞི་བར་བགྱིད་པ་དང་།  ཁམས་དང་དབང་པོ་རྒྱས་ཤིང་གསལ་བགྱིད་པའི།  ། གནས་དང་ཡོ་བྱད་སྤྱོད་ལམ་བསྟེན་པར་མཛོད།  ། ནད་པ་རྣམས་ལ་སྨན་དང་ཁ་ཟས་དང་།  །  གོས་དང་སྟན་སོགས་འཚོ་བའི་ཡོ་བྱད་དང་།  ། སྔགས་སོགས་ཕན་བགྱིད་རིག་པ་སྣ་ཚོགས་ཀྱིས།  ། བྱམས་དང་སྲི་ཞུ་བཅས་པས་ཕན་པར་མཛོད།  ། སྨན་གྱི་བླ་དང་འཇིག་རྟེན་དབང་ཕྱུག་དང་།  ། ལྷ་མོ་རི་ཁྲོད་ལོ་མ་ཅན་སོགས་ཀྱི།  ། རྣལ་འབྱོར་དང་ནི་བཟླས་བརྗོད་བརྩོན་བགྱིད་པ།  ། ཡུལ་འཁོར་དག་ཏུ་མང་དུ་གཞུག་ཏུ་གསོལ༑ ༑ གང་གི་དབང་གིས་སྣ་ཚོགས་ནད་སྐྱེད་པ།  ། མཁའ་འགྲོ་ཤ་ཟ་ལ་སོགས་འབྱུང་པོའི་ཡིད།  ། ཞི་བར་བགྱི་སླད་མཆོད་སྦྱིན་བགྱིད་པ་ཡང་།  །  རིམ་གྲོར་བཅས་ཏེ་བཀའ་ཡིས་བསྒོ་བར་མཛོད།  ། དེ་དག་གིས་ནི་ཉིད་སྐུ་བདེ་བ་དང་༑ ༑ ཉིད་ཀྱི་ཆབས་འོག་མཆིས་པའི་འགྲོ་ཀུན་ཡང་།  ། བྱམས་པའི་སྟོབས་ཀྱིས་སྲིད་འབངས་ཇི་བཞིན་དུ།  ། ནད་དང་འཚེ་མེད་བདེ་བར་གནས་གྱུར་ལགས༑ ༑ ཚེ་རིང་གྱུར་ན་རང་དང་གཞན་གྱི་དོན།  ། ཕལ་ཆེར་འགྲུབ་འགྱུར་བདེ་ལ་ཡུན་རིང་དུ་།  ། རེག་པར་གནས་ཤིང་ཆོས་དོན་ཚོལ་བས་ཀྱང་།  ། གོ་སྐབས་མཆི་སླད་སྐུ་ཚེ་བསྲིང་བར་བགྱི།  ། སྨན་དང་ཏིང་ངེ་འཛིན་དང་གསང་སྔགས་སོགས༑ ༑ གང་ཞིག་གིས་ནི་ཚེ་ཡི་གེགས་སེལ་ཞིང་།  ། ཚེ་འཕེལ་བྱེད་པར་གསུངས་པ་དེ་དག་ལ།  ། བསྒྲུབ་པ་ནན་ཏན་གྱིས་ནི་མཛད་དུ་གསོལ།  ། འཆི་བར་ངེས་པའི་སྲོག་ནི་བསླུ་བ་དང་།  ། འགྲོ་ལ་སྲོག་གི་མི་འཇིགས་སྦྱིན་པ་དང་།  །  གཞན་དག་སྲོག་གཅོད་པ་ལས་ལྡོག་པ་ཡིས།  ། ཚེ་ཡི་དཔལ་འབྱོར་རྒྱས་པར་འགྱུར་བ་ལགས།  ། ཚེ་དཔག་མེད་དང་རྣམ་རྒྱལ་ལ་སོགས་ཀྱི།  ། རྣལ་འབྱོར་དང་ནི་བཟླས་པ་བརྩོན་བགྱིད་པ།  ། མང་པོ་བཀུར་སྟིར་བཅས་པ་ཉེར་བསྟེན་པས།  །  སྐུ་ཚེ་ཀུན་དུ་བསྲིང་བར་མཛད་དུ་གསོལ།  ། སྔོན་གྱི་དགེ་སྤྱད་དང་ནི་སྨོན་ལམ་གྱིས༑ ༑ མཐོ་རིས་དཔལ་བདུན་ཁྱོད་ཀྱིས་གང་བརྙེས་པ།  ། འདི་ལྟར་གསོལ་བའི་ཐབས་ཚུལ་འདི་ཡིས་ནི།  ། དེ་དག་རྒྱས་མཛོད་མངོན་པར་མཐོ་བ་ལགས།  ། དེ་ལྟར་འཇིག་རྟེན་པ་ཡི་དཔལ་གྱིས་ནི།  ། འཇིག་རྟེན་འདིར་ནི་ཕུན་སུམ་ཚོགས་གྱུར་ནས།  ། འཇིག་རྟེན་འདས་པའི་དཔལ་གྱིས་བདག་གཞན་ཀུན།  ། འབྱོར་པར་བགྱི་སླད་ཆོས་ལམ་བསྟེན་དུ་གསོལ།  ། ཆོས་དེའང་བརྗོད་བྱ་བསླབ་པ་གསུམ་སྟོན་ཞིང་།  ། ངག་ཚིག་དྲི་མེད་སྒྲུབ་བྱེད་གསུམ་དང་ལྡན།  ། ཐོག་མཐའ་བར་དུ་དགེ་བའི་འབྲས་འབྱིན་པ།  ། ཉིད་ལགས་གཞན་ནི་གཞན་དུ་མཁྱེན་པར་མཛོད། །  འདུས་བྱས་